[{"text_idx": "#000000", "text": "Cwmderi, y Queen Vic a'r nofel"}, {"text_idx": "#000001", "text": "Disgrifiad o\u2019r llun, Rob Gittins"}, {"text_idx": "#000003", "text": "Maen nhw ymhlith enwau mwyaf cyfarwydd y sgrin fach dros y degawdau diwethaf ac mae 'na un gw\u0302r sydd wedi chwarae rhan ganolog yn natblygiad rhai o gymeriadau amlycaf Pobol y Cwm, EastEnders ac Emmerdale - y stori\u0308wr toreithiog Rob Gittins."}, {"text_idx": "#000004", "text": "Cyfrannodd Rob, sy'n byw yng Nghaerfyrddin, at 2,000 o benodau Pobol y Cwm dros y blynyddoedd ac mae o'n dal i sgwennu yn gyson i EastEnders. Mae o hefyd newydd gyhoeddi ei bedwaredd nofel 'Investigating Mr Wakefield' (Y Lolfa). Bu'n so\u0302n wrth Cymru Fyw am ei yrfa disglair ym myd teledu a'r ddisgyblaeth o sgwennu ffuglen:"}, {"text_idx": "#000005", "text": "\"Do'n i ddim yn wyliwr teledu brwd pan oeddwn i'n tyfu i fyny,\" meddai Rob Gittins. Yn ogysta\u0302l a\u0302'r cyfresi 'sebon' mae'i CV yn cynnwys cyfresi drama fel Casualty, Heartbeat, The Bill a Soldier Soldier ac roedd yn amlwg hefyd yn natblygiad Halen yn y Gwaed a Dim ond y Gwir i S4C."}, {"text_idx": "#000007", "text": "\"Doedd sgwennu nofelau ddim yn apelio ar y pryd gan fy mod i'n teimlo nad oedd gen i ddigon o stamina i ganolbwyntio ar un stori.\""}, {"text_idx": "#000008", "text": "Fel ym mhrofiad sawl awdur arall, dyfal donc oedd hi i Rob: \"Dwi'n cofio dod ar draws hysbyseb gan y BBC yn galw am ddrama\u0302u ar gyfer y radio. A d'eud y gwir, cyn hynny do'n i ddim wedi gwrando ar ddrama\u0302u o'r fath. Ond mi es i ati a gwrando ar ambell un a dechrau sgwennu rhai fy hun.\""}, {"text_idx": "#000012", "text": "Ers hynny mae Rob wedi mynd yn ei flaen i sgwennu dwsinau o ddrama\u0302u ar gyfer y radio gan gynnwys dros 100 pennod o'r gyfres ddrama boblogaidd The Archers ar BBC Radio 4."}, {"text_idx": "#000013", "text": "\"Dydy cynulleidfa drama radio ddim yn anhygoel o fawr, ond be sy'n ddiddorol amdani hi ydi ei bod hi'n gynulleidfa ddethol ac mi ddaeth hynny a 'chydig o lwc i mi,\" meddai."}, {"text_idx": "#000014", "text": "\"Mi glywodd cynhyrchydd teledu un o fy nrama\u0302u a mi 'naeth hi fy ngwahodd i sgwennu ar gyfer prosiect newydd roedd hi'n gyfrifol amdano. Julia Smith oedd y cynhyrchydd ac EastEnders oedd y gyfres yr oedd hi yn ei datblygu.\""}, {"text_idx": "#000017", "text": "\"Ro'n in mwynhau gweithio gyda Wil. Er nad oeddwn i'n gallu sgwennu yn Gymraeg roedden ni'n gallu trafod llu o straeon a rhannu syniadau ar gyfer datblygu cymeriadau. Roedd hi'n berthynas hapus a barodd am dros 2,000 o benodau."}, {"text_idx": "#000019", "text": "Mae Rob wedi bod yn gyfrifol am rai o straeon mwyaf dirdynnol EastEnders gan gynnwys darganfyddiad Zoe Slater mae ei 'chwaer' Kat oedd ei mam mewn gwirionedd, a'r dyfalu yngly\u0302n a\u0302 pwy laddodd Lucy Beale."}, {"text_idx": "#000021", "text": "\"Mi gymrodd hi ddwy flynedd i'r straeon gyrraedd y sgrin,\" meddai Rob. \"Mae sgwennwyr EastEnders yn dod at ei gilydd i gynhadledd i wyntyllu syniadau. Fedra i ddim hawlio'r clod am y stori i gyd gan bod yna elfennau o syniadau sgwennwyr eraill yn naturiol yn rhan o'r broses."}, {"text_idx": "#000022", "text": "\"Mae 'na ambell i syniad gwallgo' yn codi yn y cyfarfodydd 'ma, ond mae'n syndod faint ohonyn nhw sy'n cael eu datblygu i fod yn straeon gafaelgar sy'n dal dw\u0302r.\""}, {"text_idx": "#000023", "text": "Tra bod trigolion Albert Square yn dal i chwarae rhan ganolog yn ei fywyd, mae Rob bellach wedi mentro i fyd y nofel. 'Investigating Mr Wakefield' yw'r bedwaredd nofel iddo ei sgwennu."}, {"text_idx": "#000024", "text": "\"Mae hi'n ddisgyblaeth hollol wahanol. Mae hi'n orchwyl arswydus ond mae'n rhoi rhyddhad y run pryd. Ar EastEnders mae 'na di\u0302m o bobl sydd wedi creu naws a'r cymeriadau. Wrth sgwennu fy nofel rydw i yn gorfod creu'r byd 'na o gwmpas y stori. Fedra i ddim beio cyfarwyddwyr, actorion... does nunlle i guddio.\""}, {"text_idx": "#000025", "text": "Nofel seicolegol yw 'Investigating Mr Wakefield'. Mae'r prif gymeriad yn dod ar draws stori fer 'Wakefield' gan Nathaniel Hawthorne sy'n adrodd am stori dyn sy'n diflannu ond yn ysbi\u0308o ar ei wraig er mwyn ceisio gweld faint yr oedd hi'n hiraethu amdano."}, {"text_idx": "#000027", "text": "\"Dim ond rhywfaint o lwyddiant gafodd y cymeriad gan ei fod o wedi ei greu yn y bedwaredd ganrif ar bymtheg. Heddiw fydda hi yn llawer haws gyda'r holl offer clustfeinio electronig sydd ar gael... felly dyna sydd wrth wraidd y nofel."}, {"text_idx": "#000038", "text": "Ateb y Galw: Lewis Owen"}, {"text_idx": "#000039", "text": "Oriel: Delweddau gan ffotograffwyr ifanc Ceredigion"}, {"text_idx": "#000041", "text": "Gareth Hughes: O wleidyddiaeth i arlunio"}, {"text_idx": "#000045", "text": "Max Boyce yn 80: 'Un o'r bois'"}]